钦定古今图书集成/明伦汇编/官常典/第585卷 > 《邠州节度使院新建食堂记》刘宽夫
## 钦定古今图书集成/明伦汇编/官常典/第585卷 > 《邠州节度使院新建食堂记》刘宽夫

“朝廷以新平振东西夏，锁钥郊圻。将帅得人，则卤马
不敢东向而牧。”今上注意边事，元年命左仆射河东
柳公专护塞之任。公只承诏旨，不敢怠遑，览风俗以
施化，则酌损益以制宜。文武交修，威和迭用。搜刓蠹
于积弊，张纲维于尽隳。完兵甲，赘军粮，药疮痍，粒饥
饿。以信为囿，筑法为垣。人知向方，卒乘辑睦。我洁己
而贪冒自革，我不动而云为曷生。表正影端，俗为丕
变。邠之父老，重沐皇风。仲尼每言为政之道，可使三
年有成。公孙弘对汉武且云：“臣弘尚窃迟之。”始为孟
浪，今于河东公信之矣。既而定名分，补废阙，饰宾署，

为美。今䲡瑗在列，而堂馆未严，非所以重樽俎咨帷
幄之意也。因是从观马之旧亭，敞公府之新宇，增阶
陛，所以示尊威也；卜高明所以启顾虑也。大不逾制，
崇不近奢，榱桷础闼，无不中度，翼张四檐，洞开双扉，
冬霜不到，夏日潜却，可以备盘餐之品式，可以叙主
客之威仪，可以寄琴“樽之笑傲，可以筹政令之得失。”
君子是知河东公之为政也，必自迩而逮远，自身而
及物，以理易乱，以实易虚，以弘深易卑狭，以广壮易
隘陋，皆此类也。府中僚介，无非正人，有若司马韦君、
节度判官皇甫君，皆卿材也。无面从退言之诮，无躬
厚薄责之嫌。其他或幄中号宝，或席上称珍，并擅价
一时，不可遍举。韦君、皇甫君以余载笔赤墀，粗知旧
史，可以传言，命为记之。时太和二年六月日记。